<classify> SHIRIKA lisilo la kiserikali la Bothar kutoka Ireland kwa kushirikiana na asasi ya Echo ya Tanzania, wametoa msaada wa mbuzi 50 kwa familia maalumu za Jimbo la Arusha Magharibi.Aidha, mbuzi hizo ambazo ni kama msaada zimewanufaisha wazee, wajane, wasiojiweza na walemavu, ambapo lengo halisi ni kuzikomboa familia hizo dhidi ya umaskini Akizungumza katika hafla hiyo ya kukabidhi mbuzi hao jana, Mkuu wa Wilaya ya Arumeru, Jerry Muro alisema misaada kama hiyo ndiyo inayotakiwa hapa nchini.Muro alidai kuwa wakati mwingine ndani ya nchi, kumekuwa na misaada ambayo inaletwa, lakini matokeo ya haraka huwa hayaonekani hata kidogo. Alitoa mfano msaada huo wa mbuzi kuwa unaweza ukasaidia jamii kwa miezi michache kwa kuwa wanazaliana na lengo la mradi huo yatakuwa ni makubwa sana.Tunawashukuru sana hawa wafadhili, lakini pia wenyeji wa huu mradi ambao ni KKKT Arusha Magharibi wameionesha jamii kuwa tuna uwezo wa kupambana na umaskini kwa vitendo na wala sio maneno, alisema.Awali, akizungumza kwa niaba ya KKKT jimboni humo, Mkuu wa Jimbo hilo, Mchungaji Philemon Mollel alisema kuwa mradi huo utakuwa ni chachu kubwa ya jamii kuweza kupata mabadiliko ya hali ya juu.Leo msaada huu umewafikia makundi haya, lakini hawa mbuzi wakizaliana watapewa na wengine tunatamani kufika mbali zaidi maana kama mnavyojua kuwa kauli mbiu ya kanisa ni upendo, aliongeza Mollel. Mratibu wa Idara ya Wanawake na Watoto wa KKKT Jimbo la Arusha Magharibi, Magreth Mollel alisema kuwa wajane ambao wamenufaika na msaada huo, wataweza kusaidia familia zao.Magreth alisema wakati mwingine wajane hao wanapata wakati mgumu wa maisha, kwa kuwa hawana mitaji ila sasa kwa kupitia msaada huo wataweza kupiga hatua Bwana Shamba kutoka ECHO Afrika Mashariki, Boni Charles alisema kuwa mbuzi hao wakitumiwa vyema kwa makusudi yaliyotegemewa, wataweza kutangaza taifa vyema lakini pia kuruhusu miradi mingine mikubwa.  <topic>: KITAIFA 